Iċ-Ċirkolu Ornitoloġiku Malti bil-Bajd (ĊOMB) f'konferenza stampa ġewwa r-riserva naturali tas-Salini qalet li sabet soluzzjoni għall-inkwiet fil-Lvant Nofsani. Kelliema għal din l-Għaqda filantropika qalu li xi membri minn tagħhom diġa kienu jinsabu fuq ajruplan fi triqithom lejn Tel Aviv biex minn hemm jibdew il-Missjoni ta' Paċi sabiex tissolva darb'għal dejjem il-kriżi f'dik il-parti tad-dinja. Il-President tal-Għaqda, is-Sur Ċensu Borg de Soldanis qal li r-rappreżentanti tagħhom kellhom programm intensiv ta' ġimgħa li fih kienu ċerti li ser isolvu l-problemi kollha u jkunu lura Malta għall-ftuħ tal-istaġun tal-kaċċa. Il-Missjoni ta' Paċi ser tibda minn Ġerusalemm fejn id-Delegazzjoni taċ-ĊOMB ser tispara fuq il-komunita Armena għaliex l-Għaqda temmen li 'm'hemm xejn aħjar biex tnissel ħbiberija bejn żewġ għedewwa milli issib għadu ieħor komuni.' Minn hemm sejrin jitgħammdu fix-xmara tal-Ġurdan, fejn wieħed mill-membri ser jilbes ta' San Ġwann il-Battista għaċ-ċerimonja (L-Għaqda hawnhekk irringrazzjat lill- ta' Ħal Bordi talli sellfuhom il-kostum). Minn hemmhekk ser jibqgħu sejrin dritt għall-istrippa ta' Gaza fejn ħa jibnu villaġġ Palestinjan mill-ġdid, komplut bi sptar veterinarju għall-kura tat-tfal. (Editur: Meta ġurnalist talab korrezzjoni l-Għaqda ĊOMB tat spjegazzjoni li bil-Liġi ma nistgħux nirriproduċu hawnhekk mingħajr riskju ta' libell u kawża fil-Qorti tad-Drittijiet tal-Bniedem). Mistoqsi dwar il-problemi u riskji minħabba l-Istat Iżlamiku, is-Sur Borg de Soldanis saħaq li mhux talli din ma kenitx problema talli kien hemm laqgħa ta' ħbiberija ippjanata mal-mexxejja Iżlamiċi. Fi kliem is-Sur Borg de Soldanis qal li 'għandna ħafna affarjiet komuni mas-suldati tal-IS u ħerqana li nieħdu sehem f'attivita ballistika li huma ħejjew għalina b'sorpriża.' Il-Konferenza stampa imbagħad intemmet b'mod simboliku billi 12-il ħamiema bajda ittajjru f'ġest simboliku ta' paċi, u salut simboliku bis-snieter minn 60 kaċċatur. L-Għaqda ĊOMB ħarġet stqarrija li fiha uriet id-dispjaċir għall-inċident ikrah li seħħ dalgħodu ġewwa s-Salini fejn 12-il ħamiema bajda sfaw maqtula bi żball wara li taru dritt għal ġo salut bis-snieter ta' 60 kaċċatur.
AĦBAR ESKLUSSIVA!!! – ĊOMB u l-Lvant Nofsani